## El Centre del Carme de Cultura Contemporània de València acull els Open Studio de les residències de mediació cultural

*** El 26 i 27 de juliol es presenta en el CCCC de València el resultat de les dos residències del programa Cultura Resident 2024
* L’entrada és gratuïta i oferix la possibilitat de conéixer les propostes de mediació de la mà dels artistes**

El Consorci de Museus de la Comunitat Valenciana (CMCV) presenta els dies 26 i 27 de juliol els Open Studio, el resultat del programa de residències de creació desenvolupat en el Centre del Carme de Cultura Contemporània (CCCC) de València.

Els Open Studio oferixen la possibilitat a l’espectador de conéixer de primera mà els projectes de mediació cultural del programa Cultura Resident al final de les residències, una oportunitat única en què artistes i mediadors interactuen amb el públic.

A més, el programa Cultura Resident, de cinc mesos de duració, propicia la relació entre artistes, així com promou els vincles entre art i comunitat.

Les dos propostes d’enguany posen el focus en l’esport des d’una perspectiva *kuir*, a través de ‘Parkuir’, treball de creació i mediació de Guiu Gimeno i María Laudes; i el concepte de ciutat-rural a través de la cuina, amb ‘El menú de la ciutat rural’, de les artistes Irene Verdeguer i Irene Santamaria.

**Programa Cultura Resident en auge**

Impulsat pel CMCV, Cultura Resident és un dels programes de més grandària i abast a escala nacional, amb col·laboracions internacionals en diversos continents.

En este sentit, el CMCV dona suport als artistes, investigadors, mediadors i comissaris vinculats a la creació contemporània mitjançant la producció de les seues propostes d’experimentació i innovació creativa, intel·lectual i artística en període d’investigació.

La convocatòria de mediació 2024 ha rebut quasi el doble de sol·licituds que l’any anterior. La major part han sigut propostes de creació col·lectiva i vinculades a la mediació des de l’art, l’educació, la sociologia o l’antropologia.

L’èxit dels programes de residència i dels Open Studio són el reflex de l’auge que viu la mediació professional en estos moments, ja que any rere any creix l’interés en estes residències en l’àmbit de l’art contemporani.

**Open Studio València 2024**

Els Open Studio de València se celebren en el CCCC amb accés gratuït i sense inscripció prèvia. El primer es presenta el divendres 26 de juliol, a les 17:30 hores com I Jornades Mundials de Parkuir, coincidint amb la inauguració dels Jocs Olímpics 2024 de París.

‘Parkuir’, de Guiu Gimeno i Maria Laudes, és un projecte de mediació artística que es vertebra a través de la creació d’un nou esport, inspirat en esta nova disciplina física la finalitat de la qual és desplaçar-se d’un punt a un altre superant obstacles i dificultats. Segons les mateixes artistes, el *parkuir* “té molt de potencial a l’hora de resignificar i relacionar-se amb l’espai”.

El dissabte 27 de juliol, a les 18:00 hores, serà el torn de les artistes Irene Verdeguer i Irene Santamaría, amb la seua proposta ‘El menú de la ciutat rural’.

El projecte busca endinsar-se en la dicotomia entre poble i ciutat i codificar els resultats de la investigació mitjançant una cartografia que involucra l’art contemporani i la cuina.

Amb el lema, ‘Continuar jugant’, conviden el públic a conéixer i experimentar amb el material generat durant els cinc mesos de residència, així com el conviden a menjar i continuar creant.

Fecha: 24/07/2024